C/2019 Y4 (ATLAS), of Komeet ATLAS, is ’n komeet met ’n byna-paraboliese wentelbaan wat op 28 Desember 2019 deur die ATLAS-opname ontdek is. Omstreeks 2 April 2020 het die komeet begin disintegreer. Dit het al hoe dowwer geword en sal na verwagting nie weer helderder word nie. Sulke opbrekings is algemeen onder Kreutz-sonskeerders. C/2019 Y4 (ATLAS) was die helderste komeet van 2020 toe dit ’n skynbare magnitude van sowat 7 gehad het, maar sy magnitude is nou sowat 9 en dus sowat ses keer so dof as voorheen. Dit kan met ’n teleskoop gesien word in die sterrebeeld Kameelperd. Weens sy opbreking sal die komeet nooit met die blote oog sigbaar wees nie. Dit sal op 23 Mei 2020 op sy naaste punt aan die Aarde wees en op 31 Mei die naaste aan die Son (sy perihelium). Op 6 April 2020 het sterrekundiges op die internetdiens The Astronomer's Telegram aangekondig dat Komeet ATLAS moontlik aan die opbreek is. Dit het toe wel opgebreek, in minstens vier stukke, moontlik as gevolg van ontgassing.